### NN 60/2020 (22.5.2020.), Pravilnik o uvjetima prostora i opreme, stručnih i drugih radnika za obavljanje djelatnosti pružanja pomoći i podrške korištenjem psa pomagača te sastavu i načinu rada Povjerenstva za utvrđivanje uvjeta

MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU

1218

Na temelju članka 6. stavka 4. Zakona o korištenju psa pomagača (»Narodne novine«, broj 39/19.), ministrica za demografiju, obitelj, mlade i socijalnu politiku uz prethodnu suglasnost ministrice poljoprivrede donijela je

PRAVILNIK

O UVJETIMA PROSTORA I OPREME, STRUČNIH I DRUGIH RADNIKA ZA OBAVLJANJE DJELATNOSTI PRUŽANJA POMOĆI I PODRŠKE KORIŠTENJEM PSA POMAGAČA TE SASTAVU I NAČINU RADA POVJERENSTVA ZA UTVRĐIVANJE UVJETA

Uvodna odredba

Članak 1.

(1) Ovim Pravilnikom propisuju se uvjeti prostora i opreme, potreban broj stručnih i drugih radnika za obavljanje djelatnosti osposobljavanja kandidata za korištenje psa pomagača, socijalizacije i školovanja psa za psa pomagača i terapijskog psa, osposobljavanja voditelja psa pomagača, osposobljavanja stručnog voditelja i voditelja terapijskog psa, educiranja trenera i radnog instruktora psa pomagača i terapijskog psa te sastav i način rada Povjerenstva koje utvrđuje njihovo ispunjavanje.

(2) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Osposobljavanje kandidata za korisnika
 psa pomagača

Članak 2.

(1) Osposobljavanje kandidata za korištenje psa pomagača provodi se na uobičajenim mjestima života i kretanja kandidata.

(2) Osposobljavanje kandidata za korištenje psa pomagača provodi radni instruktor psa pomagača sa svakim kandidatom i za njega odabranim psom pomagačem pojedinačno (u daljnjem tekstu: radna jedinica).

(3) Radni instruktor psa pomagača mora imati završeno najmanje srednjoškolsko obrazovanje i radnu iskaznicu radnog instruktora.

(4) Radni instruktor psa pomagača može istovremeno raditi s najviše 4 radne jedinice.

Socijalizacija i školovanje psa za psa pomagača
 ili terapijskog psa

Članak 3.

Prostor u kojem boravi pas za vrijeme socijalizacije i školovanja je ograđeni prostor koji se sastoji od unutarnjeg i vanjskog dijela, smješten samostalno ili zajedno s jednim ili više takvih prostora u objektu (u daljnjem tekstu: Prostor za psa).

Smještaj Prostora za psa

Članak 4.

(1) Objekt u kojem je smješteno dva ili više Prostora za psa mora imati osiguran pristup s javne pješačke površine te nesmetan pristup, kretanje i boravak osobama smanjene pokretljivosti.

(2) Objekt iz stavka 1. ovoga članka mora ima osiguranu mikroklimu primjerena psima i osoblju koje radi sa psima (ventilacija i kontrola temperature), toplinska izolacija te zaštita od neugodnih vremenskih uvjeta. Temperatura prostora na mjestu gdje pas boravi treba biti u rasponu od +10ºC do +26 °C.

(3) Objekt mora imati osiguranu opskrbu električnom energijom, osiguran dovod tople i hladne tekuće vode, kanalizacijski sustav te osiguranu zaštitu od požara.

(4) Električne instalacije moraju biti zaštićene i osigurane.

(5) U objektu mora biti osigurana dnevna svjetlost, a na prozorima, vratima i/ili otvorima za zrak i svjetlo okviri zaštićeni od hrđe.

(6) Tijekom socijalizacije i školovanja psu mora biti osigurana usluga veterinara ili veterinarske ambulante/službe.

Boravak psa u stambenom prostoru

Članak 5.

(1) Tijekom socijalizacije i školovanja pas može boraviti i u stambenom prostoru zajedno s osobom odgovornom za brigu o psu (vlasnik psa, njegovatelj psa, socijalizator, trener, radni instruktor, korisnik, voditelj psa pomagača).

(2) Stambeni prostor iz stavka 1. ovoga članka mora ispunjavati uvjete iz članka 4. stavka 2., 3. i 4., članak 6. stavka 3. i članka 7. stavka 1. ovoga Zakona.

(3) Iznimno od stavka 2. ovoga članka stambeni prostor ne mora imati osiguranu zaštitu od požara.

Uvjeti Prostora za psa

Članak 6.

(1) Prostor za psa mora biti izgrađen, održavan i korišten na način da osigura zaštitu pasa od ljudi i ljudi od pasa te da sprječava bijeg pasa, u skladu sa zoohigijenskim načelima i potrebama psa.

(2) Svi dijelovi prostora za psa moraju biti dostupni za održavanje i čišćenje te nesmetanu njegu pasa i brigu o psima.

(3) Unutrašnjost prostora za psa (podovi, zidovi/stjenke, stropovi i oprema) ili kavez moraju biti prilagođeni psima i izrađeni od materijala koji nije štetan za zdravlje pasa i osoblja koje radi sa psima, te koji se može jednostavno čistiti, prati i dezinficirati.

(4) Podovi moraju biti blago nakošeni radi osiguravanja samoodvodnje i zaštićeni od upijanja tekućina i tvari.

(5) U prostoru za pse može se nalaziti kavez u kojem pas, uzimajući u obzir fiziološke i fizičke značajke pasmine, može boraviti privremeno (odmaranje, spavanje, transport, tijekom liječenja ili oporavka).

Unutarnji dio Prostora za psa

Članak 7.

(1) Unutarnji dio prostora za psa mora odgovarati broju i veličini pasa smještenih u njemu tako da pas može nesmetano leći i ispružiti se u svojoj cijeloj dužini (mjeri se od vrha nosa pri ispruženoj glavi do korijena repa), ustati, stajati u normalnoj poziciji i okrenuti se te da ga se može njegovati.

(2) S obzirom na veličinu psa unutarnji dio ograđenog prostora mora imati najmanje sljedeće dimenzije:

|  |  |
| --- | --- |
| Veličina psa – visina u grebenu (cm) | Dimenzije pregrada (širina × dubina × visina) (cm)/1 pas |
| do 55 | 150×120×150 |
| od 56 i više | 170×140×170 |

Vanjski dio Prostora za psa

Članak 8.

(1) Vanjski dio prostora za psa može biti namijenjen boravku jednog ili više pasa.

(2) S obzirom na veličinu psa vanjski dio ograđenog prostora mora imati najmanje sljedeće dimenzije:

|  |  |  |  |
| --- | --- | --- | --- |
| Visina psa u grebenu (cm) | Površina vanjskog prostora (m²) za 1 psa | Površina vanjskog prostora u (m²) za 2 psa | Površina vanjskog prostora u (m²) za 3 psa |
| do 55 | 2 | 2,5 | 3 |
| od 56 i više | 2,5 | 3 | 3,5 |

(3) Za svakog dodatnog psa, vanjski dio prostora za psa povećava se za 0,5 m².

(4) U vanjskom dijelu Prostora za psa neophodno je osigurati djelomičnu zaštitu od sunca i drugih nepovoljnih vremenskih prilika.

Socijalizacija psa za psa pomagača ili terapijskog psa

Članak 9.

(1) Socijalizaciju psa za psa pomagača ili terapijskog psa provodi socijalizator.

(2) Socijalizator je poslovno sposobna osoba koja ima radnu iskaznicu socijalizatora.

(3) Socijalizator može istovremeno provoditi aktivnosti s najviše tri psa na socijalizaciji.

(4) Stručnjak zadužen za provođenje Programa socijalizacije može istovremeno u programu imati najviše do 50 pasa pomagača ili terapijskih pasa.

Školovanje psa za psa pomagača ili terapijskog psa

Članak 10.

(1) Školovanje psa za psa pomagača ili terapijskog psa provodi radni instruktor ili trener psa pomagača ili terapijskog psa.

(2) Radni instruktor za školovanje psa mora imati završeno najmanje srednjoškolsko obrazovanje i radnu iskaznicu radnog instruktora.

(3) Trener psa pomagača ili terapijskog psa mora imati završeno najmanje srednjoškolsko obrazovanje i radnu iskaznicu trenera psa za psa pomagača ili terapijskog psa.

(4) Radni instruktor i trener psa mogu istovremeno raditi s najviše 5 pasa.

Briga o psu na socijalizaciji ili školovanju

Članak 11.

(1) Psu uključenom u proces socijalizacije ili školovanja potrebno je osigurati:

– kastraciju prije uključivanja u proces školovanja

– hranu koja osigurava zdrav razvoj i radnu kondiciju

– zaštitu od nametnika i zdravstvenu zaštitu

– didaktičku opremu (igračke)

– opremu za psa (ogrlica, vodilica, zdjelica, ležaj, oglavnik ili ular, četke, češalj, škare za nokte)

(2) Tijekom socijalizacije, treninga, školovanja te korištenja pasa pomagača ili terapijskih pasa brnjica se ne koristi.

Osposobljavanje kandidata za voditelja psa pomagača, stručnog voditelja i voditelja terapijskog psa

Članak 12.

(1) Osposobljavanje kandidata za voditelja psa pomagača, stručnog voditelja i voditelja terapijskog psa provodi se u prostorima pružatelja usluga, u prostorima korisnika i na uobičajenim mjestima života i kretanja korisnika te u prostoru gdje će se pružati usluga (terapijski pas).

(2) Za vrijeme osposobljavanja kandidata za voditelja psa pomagača, stručnog voditelja i voditelja terapijskog psa prostor u kojem boravi pas mora ispunjavati zoohigijenske uvjete te uvjete zaštite osobe i psa.

Osoba ovlaštenja za osposobljavanje
 kandidata

Članak 13.

(1) Osposobljavanje kandidata za voditelja psa pomagača, stručnog voditelja i voditelja terapijskog psa provodi radni instruktor psa pomagača ili terapijskog psa.

(2) Radni instruktor iz stavka 1. ovoga članka mora imati završeno najmanje srednjoškolsko obrazovanje i radnu iskaznicu radnog instruktora.

Edukacija trenera i radnog instruktora psa pomagača i terapijskog psa

Članak 14.

(1) Edukaciju kandidata za trenera i radnog instruktora psa pomagača ili terapijskog psa provodi stručni tim pravne ili fizičke osobe registrirane za edukaciju u skladu sa sadržajem Kurikuluma i plana edukacije ovisno o programu i području rada.

(2) Edukacija kandidata za trenera psa pomagača ili terapijskog psa traje godinu dana.

(3) Edukacija kandidata za radnog instruktora psa pomagača ili terapijskog psa traje tri godine a koja obuhvaća jednu godinu edukacije kandidata za trenera psa pomagača ili terapijskog psa.

(4) Edukacija se provodi na temelju Kurikuluma i plana edukacije izrađenih u skladu s kriterijima propisanim Standardima Međunarodne federacije psa vodiča (Interatonal Guide dog federation Standards) i Etičkim normama i minimalnim standardima Međunarodne federacije pasa pomagača (Assistance Dog International Minimum Stanards and Ethics).

(5) Kurikulum i plan edukacije iz stavka 4. ovoga članka sadrži: opis teorijskog i praktičnog dijela te sadržaj edukacije prema vrsti psa pomagača sukladno njegovoj pomagačkoj ulozi (primjerice: pas vodič, rehabilitacijski pas, pas pomagač za djecu, pas pomagač za odrasle osobe i sl.), odnosno terapijskog psa ovisno o tome za obuku kojega psa pomagača ili terapijskog psa se kandidat educira.

Uvjeti kandidata za trenera ili radnog instruktora

Članak 15.

(1) Kandidat za trenera ili radnog instruktora psa pomagača ili terapijskog psa mora imati završeno najmanje srednjoškolsko obrazovanje.

(2) Kandidat za radnog instruktora psa pomagača ili terapijskog psa mora imati završeno najmanje srednjoškolsko obrazovanje te dodatna znanja i vještine u skladu s Kurikulumom i planom edukacije.

Povjerenstvo

Članak 16.

(1) Povjerenstvo imenuje ministar nadležan za poslove socijalne skrbi, na vrijeme od dvije godine.

(2) Povjerenstvo ima tri člana i njihove zamjenike od kojih najmanje jedan član i njegov zamjenik mora biti državni službenik ministarstva nadležnog za poslove socijalne skrbi.

Utvrđivanje uvjeta

Članak 17.

(1) Utvrđivanje ispunjavanja uvjeta za obavljanje djelatnosti provodi se očevidom i uvidom u odgovarajuću dokumentaciju.

(2) O utvrđenom činjeničnom stanju Povjerenstvo sastavlja zapisnik sa zaključkom.

Otklanjanje uočenih nedostataka

Članak 18.

(1) Ako je u postupku utvrđeno da neki od uvjeta propisanih ovim Pravilnikom nije ispunjen, Povjerenstvo zaključkom određuje rok radi otklanjanja nedostatka.

(2) Pravna ili fizička osoba kojoj je naloženo otklanjanje nedostatka, dužna je obavijestiti povjerenstvo o uklanjaju utvrđenog nedostataka, a Povjerenstvo je dužno u roku od 8 dana od dana obavijesti ponovno izvršiti očevid radi utvrđivanja tih okolnosti i o tome sastaviti dopunu zapisnika.

Prijelazna i završna odredba

Članak 19.

Pravne i fizičke osobe koje obavljaju djelatnost iz članka 4. Zakona o korištenju psa pomagača dužne su podnijeti zahtjev za utvrđivanje ispunjenosti uvjeta propisanih ovim Pravilnikom u roku od šest mjeseci od dana stupanja na snagu ovoga Pravilnika.

Članak 20.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-04/3
 Urbroj: 519-04-3/1-20-5
 Zagreb, 7. svibnja 2020.

Ministrica
 izv. prof. dr. sc. Vesna Bedeković, v. r.